  Майя Бывальцева Удмуртиысь калыкез уже интыянъя ёзэс 25 ар тырмонзэ пусйиз. Ужрад ортчиз 20-тӥ коньывуонэ элькунысь Калыкъёслэн эшъяськон юртазы, ивортэ «Удмуртия» агентстволэн корреспондентэз. 25 ар ӵоже ёзэсэ 7 миллионлэсь трос адями вазиськиз, со пӧлысь 1 миллионэз асьсэлы тупась уж шедьтӥзы. Ужтэк кылем 123 сюрслэсь трос адями ужъя рынокын кулэ луись ӧнер басьтӥз. Улосвылысь ужъя но миграци политикая министр надежда Губская верамъя, калыкез уже интыянъя ёзэс бурд улаз басьтӥз нылпиен пукись нылкышноосты. 950 пала егит анайёс дышетскизы но, ужазы куинь ар вис каремзы бере, выль ӧнер басьтӥзы. Ёзэсысь ӧнерчиос юрттэмен 430 сюрс быдэ вуымтэос каникулъёссы дыръя ужаны быгатӥзы. Соос сяськаос мертто, синпелетъёсты утялто, нылпиослы шудон интыос лэсьто, тыметъёсты но шуръёсты жуг-жаглэсь утялто но мукет капчи ужъёсты быдэсъяло. Каръёсысь но ёросъёсысь 26 центръёсысь ӧнерчиос сӧсыръёслы шӧдскымон юрттэт сёто. Берло 3 ар ӵоже гинэ нимысьтыз радъям ужан интыосы 900 пала адями кутэмын. «Тӥляд зэмзэ но бадӟым кылкутонды. Тӥ доры лыкто секыт югдуре шедем муртъёс. Кызьы тӥ соосты пумиталоды, кызьы соослы юрттоды, озьы соослэн улонзы пӧрмоз яке уз. Туж умой, тӥ сое валаськоды шуыса. Паймымон лыдпусъёс — 7 миллион вазиськисьёс но 1 миллион уже интыямъёс!, — пусйиз Удмуртиысь кивалтэтлэн тӧроез Виктор Савельев. Со элькунысь калыкез уже интыянъя ёзэсысь ӧнерчиосты юбилеен ӟечкылаз но туж кулэ ужазы азинсконъёс сӥзиз. «Милям ёзэсмы секыт вакытъёсты ортчиз, — тодаз вае управленилэн азьвыл кивалтӥсез Юрий Брусянский. — Ужтэк кылемъёслэн лыдзы улосвылын 70 сюрсозь вуылӥз. Автозаводын ужасьёс 14 толэзь уждун ӧз басьтэ. Коньдон уг тырмы вал, ужтэк кылемъёслы пособиосты сиён-юонъёсын сётоно луылӥз. Ми сое ортчимы, нош валтӥсез, адямиослы чиданы но улыны юрттӥмы». ВАТСАН Таиз ар кутсконысен Удмуртиын улӥсь 10 сюрс пала адями мерлыко программаосы пыриськиз. 20 сюрс адями аслыз уж яке табыш поттыны луонлык шедьтӥз. 626 сӧсыръёс уже интыяськизы. 1-тӥ коньывуонлы ивортонъёсъя, ужтэк кылемен пусъемын 7 сюрс 637 адями, 2016-тӥ ар кутсконэн ӵошатыса, со 2 сюрс 242 адямилы ӧжытгес. Тегъёс: Мерлык Ижкар Удмуртия ужъяминистерство уж  